Решение на Съвета
от 14 февруари 2006 година
за сключване на Евро-средиземноморско споразумение за асоцииране между Европейската общност и нейните държави-членки, от една страна, и Република Ливан, от друга страна
(2006/356/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 310, в съответствие с второто изречение от първата алинея от член 300, параграф 2 и втората алинея от член 300, параграф 3 от него,
като взе предвид предложението на Комисията,
като взе предвид съгласието на Европейския парламент,
като има предвид, че:
(1) Евро-средиземноморското споразумение за асоцииране между Европейската общност и нейните държави-членки, от една страна, и Република Ливан, от друга страна, е подписано от името на Европейската общност на 17 юни 2002 г. в Люксембург, при резерва за евентуално сключване на по-късна дата.
(2) Споразумението следва да бъде одобрено,
РЕШИ:
Член 1
1. Евро-средиземноморското споразумение за асоцииране между Европейската общност и нейните държави-членки, от една страна, и Република Ливан, от друга страна, приложенията и протоколите към Споразумението, както и съвместните декларации и декларациите на Европейската общност, включени в заключителния документ, се одобряват от името на Европейската общност.
2. Текстовете, посочени в параграф 1, представляват част от настоящото решение.
Член 2
1. Позицията на Общността в контекста на Съвета за асоцииране и Комитета за асоцииране се определя от Съвета по предложение на Комисията или, в зависимост от случая, от Комисията, в съответствие със съответните разпоредби на Договорите.
2. Съгласно разпоредбите на член 75 от Евро-средиземноморското споразумение за асоцииране, председателят на Съвета председателства Съвета за асоцииране. Представител на Комисията председателства Комитета по асоцииране, в съответствие с приетия правилник за работа.
3. Решението за публикуване на решенията на Съвета за асоцииране и Комитета за асоцииране в Официален вестник на Европейските общности се взема, в зависимост от случая, съответно от Съвета или от Комисията.
Член 3
Оправомощава председателя на Съвета да посочи лице (лица), упълномощено/и да извършат, от името на Европейската общност, депозирането на документа за нотифициране, предвиден в член 91 от Споразумението.
Съставено в Брюксел на 14 февруари 2006 година.